**vinovății**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

vinovată sunt de vis și de nevis

cum un cer fără senin, fără roade un cais

vinovați suntem când luăm din viață prea mult

vinovați când trecem renunțând să trăim

vinovat ești, prea mult îndepărtatule

pentru poezia din sufletul meu

etern și încă de nouă ori roată

pentru că mă privesc în ochii tăi

și când nu te privesc

și-ți spun ceasul ăsta s-a rătăcit

e dimineață în amiază

soare deși s-a înnoptat

cireșe coapte în cireș înflorit

vinovat că te îmbrățișez, chiar dacă

depărtări multe se înghesuie

lacom între noi și se-nmulțesc

vinovată sunt și eu, recunosc

și de câte altele când

mă iei de mână și mergem printre oameni

și arbori, și pași, și suflete-suflete, suflete-clipe

și mă simt cea mai dragă

deși în jur sute de alte chipuri și trupuri

și suflete îți sunt poate mai dragi

vinovată când adorm cu tâmpla pe pieptul tău

și pierd câte tic-tac-uri ale inimii tale

vinovată că nu știu de ce taci prea mult uneori

vinovată pentru propriile-mi tăceri

dar îmi spun nu trebuie cuvinte

chiar nu trebuie când iubești

numai felul tăcut al sufletului de a spune tot

te iubescul și sunt aici pentru tine

etern

\_

Copyright Mariana Fulger